আজ আমাদের নেপাল ট্যুরিজম বোর্ডে যাওয়ার কথা। নর্থ ফেসের সামনে থেকে দু’টি ট্যাক্সি করে চলে এলাম ট্যুরিজম বোর্ডে। এখানে আমাদের আগেই চলে এসেছে সুমন ও পুরবা। তারা সকল কাগজপত্র প্রস্তুত করছে। ভবনের ছাদে আমাদের একটি তাবুর নিচে বসতে দিয়েছেন। ছাদেই একটি ছোট টি-স্টল আছে। কিছুক্ষণের মধ্যেই আমাদের জন্য মাসালা চা ও পাকা পেঁপে এলো। ছাদটা বেশ গোছানো। নানান রঙের ফুল ফুটে আছে। অপেক্ষার সময়টা ভালই কাটলো। দুপুর একটার দিকে আমাদের ডাকা হ’লো। এক অফিসার আমাদের সকলের সই নিলেন রেজিস্ট্রেশন ফরমে। তারপর আমাদের উত্তরীয় দিয়ে স্বাগতম জানানো হলো।